Albert Borg

Albert J. Borg (imwieled 1950) huwa Lingwista u Professur Emeritus Malti magħruf għall-kontributi estensivi tiegħu fl-istudju xjentifiku u fl-iżvilupp tal-lingwistika Maltija.

 Karriera Akkademika u Kontributi 
Albert Borg iggradwa mill-Università ta' Malta (B.A. (Hons) Malti) fl-1972, u mill-Università ta' Ruma (D.Litt.) fl-1975, b'teżi li kienet tipproponi reviżjoni xjentifika tal-ortografija tal-Malti. Fl-1979, huwa kiseb id-Dottorat (Ph.D.) mill-Università ta' Edinburgh b'teżi dwar il-kategoriji tal-ħin (tense) u l-aspett fil-Malti.

Borg kien minn ta' quddiem fit-twaqqif tal-Istitut tal-Lingwistika fl-Università ta' Malta, fejn serva bħala l-ewwel Direttur fl-1988.

Huwa kien membru attiv tal-Bord tal-Malti li ħadem fuq il-liġi li stabbiliet il-Kunsill Nazzjonali tal-Ilsien Malti, fejn serva wkoll bħala membru għal bosta snin. Borg ippresieda wkoll l-Akkademja tal-Malti bejn l-2018 u l-2019.

 Premjijiet 
Fl-1989 huwa gie fit-tieni post għal-Premju Nazzjonali tal-Ktieb bix-xogħol tiegħu "Ilsienna: Studji Grammatikali". 

F'Novembru 2022, il-Professur Borg ingħata l-medalja tad-deheb "Ġieħ l-Akkademja tal-Malti" b'rikonoxximent tal-kontribut eċċezzjonali tiegħu fil-qasam tal-lingwa Maltija.

 Referenzi